钦定古今图书集成/理学汇编/文学典/第164卷 > 徐师曾文体明辩 > 《题陈忠肃公疏文跋语后》宋·濂
## 钦定古今图书集成/理学汇编/文学典/第164卷 > 徐师曾文体明辩 > 《题陈忠肃公疏文跋语后》宋·濂

七峰居士、谏议陈公因上书论日录事，有忤曾布，出
守南陵，寻谪武彝祠官，未几除名勒停，编管宜春。崇
宁二年正月移合浦，三月五日过长沙兴化寺，遇神
宗忌日，于是依浮屠法运转经藏，造疏六千言，以荐
严事。疏文用骈俪体，恐不足以尽意，仍以散辞分注
其下。首序《请改实录》，言蔡卞者九事，非国是者七章，
其馀辨布之奸，凡所以尊私史而压宗庙者，无不缕
列。既燔告神皇在天之灵，是月十五日，复以别本缀
于元丰中王安石所贻手帖之后，又假设臣布引咎
之辞，作跋语系之。且手书二通，一遗其侄正裕，一寄
其甥李进祖，俾秘藏之。身死之后，出示亲戚朋友，冀
幸有知之者。盖公尝自谓“家覆身亡”，如浮沤起灭，不
足深计。唯神考十九年，骏烈茂功，受诬群小，为臣子
者不得不辨。故其所著之书，曰《日录不合神道论》、曰
《辨诬论》、曰《尊尧集》、曰《自撰墓志》。墓志述因日录杀身
之由，其言至一万八千有奇，而语尤哀切。然而诸书
大抵皆疏文并跋语中意也。呜呼！公之爱君尊主之
诚，耿耿弗忘如此，真所谓忠精贯日月者矣。乌伤王
君祎，其八世祖永年令仙居时，而公之冢子正汇实为尉，交契之深，遂以其女归仙居之子岩州司法俦。
今王君家藏《跋文》，正假托臣布引咎之辞，岂或正裕
所秘藏者，而正汇出示于亲戚欤？今去公造此文时，
已历二百四十二年，中更水火兵革，靡所不有，区区
一纸之微，初非所谓“金相石质”，乃能傲兀无穷。世变
手泽如新，殆造化者使神物护持，昭示来裔，以遂公
忠愤之志，而永曾、蔡之恶于弗磨也。吁，可畏哉！王君
与濂为同门友，而义若弟昆，间以相示，因忘其孤陋
而僭书之。若夫君子小人进退有系于家国安危者，
史臣褒贬，已有定论，兹不复剿说云。